SKRIFTLIG FORESPØRGSEL E-0901/02

af Alexander de Roo (Verts/ALE) til Kommissionen

(4. april 2002)

Om: Miljømæssige indvirkninger af bygningen af landevej N-430, Extremadura, Spanien

I Extremadura har gennemførelsen af projektet Landevej N-430 fra Badajoz til Valencia, strækningen Puerto Peña-Puerto de los Carneros meget alvorlige miljømæssige indvirkninger. Projektet overtræder fugledirektivet (Rådets direktiv 79/409/EØF(1)), da det berører fuglebeskyttelsesområdet den kunstige sø Orellana og Sierra de Pela og følgende naturtypearter: gåsegribben, den sorte stork, ådselgribben, høgørnen, vandrefalken, den store hornugle m.v. Projektet overtræder også direktivet om naturtyper, berører især LAF-stedet Sierra de El Escorial og mange naturtyper, der er katalogiseret som værende af fællesskabsinteresse i bilag I til direktiv 92/43/EØF(2). Lynx pardina (enkelte arter forefindes i Sierra de El Escorial) og lutra lutra (stabil bestand ved Puerto Peña-klippen), som er arter anført i bilag II til direktivet, vil også blive berørt af projektet.

Desuden er der sket overtrædelse af direktivet om evaluering af visse offentlige og private projekters indvirkninger på miljøet, eftersom der er alvorlige mangler i undersøgelsen af projektets miljømæssige indvirkninger. Undersøgelsen af den miljømæssige indvirkning indeholder en meget summarisk økologisk beskrivelse, uden at der er nogen definition af områdets geomorfologi, omtale af områdernes potentielle eller aktive erosion eller af indvirkningerne for vandmiljøet og vandkvaliteten. Der mangler en grundlæggende kortlægning. I den typologiske beskrivelse af jordbunden omtales knap nok den potentielle anvendelse heraf. Vegetationen analyseres meget summarisk, idet der opregnes nogle vejledende eller fremherskende arter, uden at der gives kvalitative eller kvantitative evalueringer. Undersøgelsen nævner heller ikke eksistensen af et særligt fuglebeskyttelsesområde eller anfører betydningen af de arter, der lever i området, hvoraf mange er katalogiseret som værende af særlig interesse eller er truet af udryddelse. Ud af de ni forelagte alternativer er identifikation, beskrivelse og kvantificering af indvirkningerne desuden forvirrende, og der hverken hierarkiseres eller skelnes mellem vigtige og ikke-vigtige indvirkninger.

Hvad gør Kommissionen for, at der sker overholdelse af fællesskabsretten i dette konkrete tilfælde, især for så vidt angår fugledirektivet, direktivet om naturtyper og direktivet om indvirkningerne på miljøet?

Er der afsat fællesskabsmidler til forvaltning af fuglebeskyttelsesområdet og/eller af det LAF-sted, der er berørt af dette projekt?

Er der afsat strukturfondsmidler til bygning af den pågældende landevej?

Kan Kommissionen spærre disse midler, så længe denne miljøkonflikt ikke er løst?

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(24. maj 2002)

Det ærede medlem anmoder først og fremmest om at få oplyst, hvilke forholdsregler Kommissionen agter at træffe for at sikre, at man ved iværksættelsen af projektet vedrørende anlæggelse af strækningen mellem Puerto Peña og Puerto de los Carneros på hovedvej N-430 (Badajoz Spanien) overholder Fællesskabets bestemmelser på miljøområdet, navnlig Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), Rådets direktiv 92/43/EØF af 21. maj 1992 om bevaring af naturtyper samt vilde dyr og planter og Rådets direktiv 79/409/EØF af 2. april 1979 om beskyttelse af vilde fugle.

De nævnte direktiver vil faktisk meget vel kunne finde anvendelse i det pågældende tilfælde. Derfor vil Kommissionen henvende sig til de spanske myndigheder snarest muligt for at sikre sig, at fællesskabsretten anvendes korrekt i det foreliggende tilfælde.

Hvad angår spørgsmålet om tildeling af fællesskabsmidler til forvaltning af fuglebeskyttelsesområdet og lokaliteten af fællesskabsbetydning som omtalt, skal det understreges, at de tre følgende LIFE-projekter er blevet godkendt i forbindelse med de nævnte områder:

- 96/507: Bevarelse af dværgtrappe, kravetrappe og tårnfalk i Extremaduras fuglebeskyttelsesområder og lokaliteter af fællesskabsbetydning

- 97/250: Forvaltning af fuglebeskyttelsesområder i Extremadura genetablering og bevarelse af munkegrib og høgeørn

- 98/463: Bevarelse af spansk los i Extremaduras lokaliteter af fællesskabsbetydning.

Indtil nu har projektet vedrørende anlæggelse af hovedvej N-430 Badajoz -Valencia (delstrækningen Puerto Peña Puerto de los Carneros) ikke modtaget nogen finansiering under strukturfondene. I henhold til Rådets forordning (EF) nr. 1260/1999 af 21. juni 1999 om generelle bestemmelser for disse fonde(2) skal det pågældende projekt, dersom det skal kunne gøres til genstand for en samfinansiering, være i overensstemmelse med fællesskabsretten, herunder bestemmelserne om miljøbeskyttelse.

(1) EFT L 175 af 5.7.1985 som ændret ved Rådets direktiv 97/11/EF af 3. marts 1997, EFT L 73 af 14.3.1997.

(2) EFT L 161 af 26.6.1999.